ശിവദാസ് പുറമേരി

മലയാളത്തിലെ ആധുനികതയുടെ പ്രതാപകാലത്തിനുശേഷം എഴുത്ത് തുടങ്ങിയ കേരളത്തിലെ ശ്രദ്ധേയരായ കവികളിലൊരാളാണ് ശിവദാസ് പുറമേരി (Sivadas Purameri). 1966-ൽ  കോഴിക്കോട് ജില്ലയിലെ പുറമേരിയിൽ ജനിച്ചു. പിതാവ് കെ എം കണാരൻ മാസ്റ്റർ അധ്യാപകനും വോളിബോൾ കളിക്കാരനുമായിരുന്നു.  അമ്മ ലീല വീട്ടമ്മയാണ്.  വിലാതപുരം എൽപി സ്കൂൾ, കടത്തനാട് രാജാസ് ഹൈസ്കൂൾ, മടപ്പള്ളി ഗവ: കോളേജ് എന്നിവിടങ്ങളിൽ വിദ്യാഭ്യാസം. അധ്യാപകനായി ജോലി ചെയ്തിരുന്ന ശിവദാസ് പുറമേരി 2022 ൽ ഗവ:ഹൈസ്‌കൂൾ അഴിയൂരിൽ നിന്ന് വിരമിച്ചു. 

ചോർന്നൊലിക്കുന്ന മുറി, ചിലതരം വിരലുകൾ, മഴനനയുന്ന വെയിൽ, മനുഷ്യനെ പ്രതിഷ്ഠിച്ച കണ്ണാടികൾ എന്നീ നാല് കവിതാ സമാഹാരങ്ങൾ അദ്ദേഹത്തിന്റേതായി പ്രസിദ്ധീകരിക്കപ്പെട്ടിട്ടുണ്ട്. അബുദാബി ശക്തി അവാർഡ് (2010), പ്രൊഫ.ജോസഫ് മുണ്ടശ്ശേരി അവാർഡ് (2004), ചെറുശ്ശേരി പുരസ്‌കാരം(2013), എൻ.എൻ. കക്കാട് സ്മാരക സംഗതം അവാർഡ് (2000) , മൂടാടി ദാമോദരൻ പുരസ്കാരം (2008), അധ്യാപക കലാസാഹിത്യ സമിതിയുടെ കവിതയ്ക്കുള്ള സംസ്ഥാന അവാർഡ് (2003), മുറവശ്ശേരി അവാർഡ് (1994), അരൂർ പത്മനാഭൻ സ്മാരക അവാർഡ് (2016), കെ.പി. കായലാട് പുരസ്കാരം (2021),  ഇടശ്ശേരി പുരസ്കാരം ( KACA-2022) തുടങ്ങിയ  പുരസ്‌കാരങ്ങൾ ലഭിച്ചു. 

ശിവദാസ് പുറമേരിയുടെ രണ്ട് കവിതകൾ കാലിക്കറ്റ്, എംജി സർവകലാശാലകളിലെ ഡിഗ്രി, പി.ജി.കോഴ്‌സുകളിൽ പഠനത്തിനായി നിർദ്ദേശിക്കപ്പെട്ടിട്ടുണ്ട്.  അദ്ദേഹത്തിന്റെ ചില കവിതകൾ ഇംഗ്ലീഷിലേക്കും ഹിന്ദിയിലേക്കും വിവർത്തനം ചെയ്യപ്പെടുകയുമുണ്ടായി.

ഗാനരചയിതാവ് എന്ന നിലയിൽ 2011-ൽ ദേശീയ അവാർഡ് നേടിയ ബ്യാരി, 2022-ൽ പുറത്തിറങ്ങിയ ഏതം എന്നിവ ഉൾപ്പെടുന്ന അഞ്ച് സിനിമകൾക്ക് അദ്ദേഹം ചലച്ചിത്രഗാനങ്ങൾ രചിച്ചിട്ടുണ്ട്.  ടെലിഫിലിമുകൾക്കും നാടകങ്ങൾക്കുമായി  എഴുതിയ ഒരു ഡസനോളം ഗാനങ്ങളും അദ്ദേഹത്തിന്റേതായി ഉണ്ട്.

2015-16 അധ്യയന വർഷത്തേക്കുള്ള കേരള സംസ്ഥാന സ്കൂൾ പ്രവേശനോത്സവഗാനവും അദ്ദേഹം എഴുതിയതാണ്.  അക്ഷര സൂര്യനുദിച്ചു എന്ന് തുടങ്ങുന്ന ആ ഗാനം സംസ്ഥാനത്തെ അക്കാദമിക് വൃത്തങ്ങൾ ഏറെ പ്രശംസിച്ചിരുന്നു.

 അവലംബം 

വർഗ്ഗം:മലയാളകവികൾ